謝劉仲寬惠茶
作者：家鉉翁
朝代：宋

paragraphs: 憶昨中原全盛時，五方貢茶走京師。
建溪頭綱最先到，天子特命開經闈。
儒臣講畢上命坐，瀹茗初試瓊甌甆。
雲章昭回耀几席，羣公進謝因進規。
我生也後不及見，耳聞盛事長嗟咨。
十年流落古瀛下，誰謂荼苦甘如飴。
蓬山偉人國俊彥，哀此下土南冠羈。
肯分錫賫賁衰朽，定知眷奬超凡私。
公才雅在嚴徐右，公學獨出河汾師。
穹班近聞長祕府，奎壁分野生光輝。
儒臣見用天下福，講席宏開太平期。
蒼崖赤子望蘇息，霖雨八荒捨公而其誰。